|  |  |
| --- | --- |
|  |  |

|  |
| --- |
|  |

наркотиците НА ПРОМЕНЯЩИЯ СЕ ЕВРОПЕЙСКИ ПАЗАР – анализ на EMCDDA, 2014 г.

Проблемът с наркотиците в Европа „се усложнява все повече“ според представения днес Европейски доклад за наркотиците

(27.5.2014 г., ЛИСАБОН, **ЕМБАРГО 10:00 ч. западноевропейско време/Лисабон**)   
Проблемът с наркотиците в Европа се усложнява все повече предвид възникващите нови предизвикателства, които пораждат опасения за общественото здраве. Това гласи ***Европейският доклад за наркотиците*** ***2014 г.: Тенденции и развития,*** представен днес от **агенцията на ЕС по наркотиците (EMCDDA)** в Лисабон (1). В своя годишен анализ на проблема с наркотиците агенцията за пореден път описва като цяло стабилна ситуация, характеризираща се с някои положителни признаци, що се отнася до по-традиционните наркотици. В техен противовес обаче се оформят нови заплахи, породени от синтетичните наркотици, в това число стимуланти, нови психоактивни вещества и лекарствени продукти, които заемат все по-отявлено място на променящия се европейски пазар на наркотиците.

**Европейският комисар по вътрешни работи, Сесилия Малмстрьом,** посочва: „Имам сериозни опасения, че наркотиците, приемани в Европа понастоящем, може да вредят на здравето на употребяващите ги граждани дори по-силно, отколкото в миналото. Има признаци, че на улицата се продават екстази и канабис с все по-силно действие. Следва да се отбележи също нарастващият натиск върху системата на ЕС за ранно предупреждение, нашата първа линия на защита срещу нововъзникващи наркотици, който се дължи на постоянно и рязко нарастващите по брой и разнообразие наркотични вещества. Тази година в системата са анализирани четири нови вещества, свързани с остри интоксикации и смъртни случаи в държавите членки.“

**Комисар Малмстрьом** добавя: „Правоприлагащите органи в Европа се сблъскват все по-често с възможността малки и лесно транспортирани пратки от привидно безвредни прахообразни субстанции да съдържат хиляди отделни дози. Извършеният от EMCDDA годишен анализ е важен източник на данни относно еволюиращия проблем с наркотиците в Европа. Тази информация обаче сега трябва да послужи за целите на правоприлагането, превенцията и лечението. Жизненоважно е да използваме наличните данни, за да гарантираме, че ответните действия на европейските органи са в крак със зараждащите се нови предизвикателства, пред които сме изправени.“

**Директорът на EMCDDA Волфганг Гьотц,** изтъква: „Ако се вгледаме в цялостната картина ще установим, че в Европа е постигнат напредък по отношение на някои от основните цели на политиката в областта на общественото здраве от близкото минало. При все това общоевропейската картина може да прикрие някои важни национални различия. Най-актуалните данни, с които разполагаме, показват сериозен разнобой между окуражаващите общоевропейски тенденции, що се отнася до причинените от свръхдоза смъртни случаи и дължащите се на наркотици ХИВ инфекции например и обезпокоителните развития в няколко държави членки.“

Предвид тази комплицираност в доклада е представен изготвен на най-високо ниво преглед на дългосрочните тенденции и развития, свързани с наркотиците на европейско равнище, като едновременно с това се обръща внимание на възникващите проблеми в някои държави.

**Употребата на хероин намалява, но веществата, които заместват този наркотик на пазара, пораждат загриженост**

Въпреки че производството на хероин в световен мащаб си остава високо, а конфискуваните в **Турция** количества се увеличават (фигури 1.4 и 1.5), най-актуалните данни относно търсенето на лечение и относно конфискациите в Европа сочат за низходяща тенденция в употребата и достъпността на този наркотик. Броят на пациентите, постъпили за първи път в програми за специализирано лечение на свързани с хероин проблеми, спада от 59 000 през 2007 г. (върхова стойност) до 31 000 през 2012 г. Данните относно предлагането на наркотици указват, че конфискуваното през 2012 г. количество хероин (5 тона) е най-ниското отчетено през последното десетилетие – половината от конфискуваните през 2002 г. обеми (10 тона). Броят на конфискациите на хероин също спада – от близо 50 000 през 2010 г. до 32 000 през 2012 г.

По предварителни оценки броят на употребяващите опиати в Европа възлиза на 1,3 милиона, повечето от които употребяват хероин. В доклада се изразяват опасения, че хероинът бива заместван с други наркотични вещества като синтетични опиоиди. Незаконно произведени или отклонени от медицински източници, те включват характеризиращите се с голяма сила на действие фентанили и субстанции, използвани при заместващо лечение с опиоиди (напр. метадон, бупренорфин). През 2012 г. 17 държави констатират, че над 10% от пациентите, постъпили за първи път на специализирано лечение на опиоидна зависимост, злоупотребяват с различни от хероин опиоиди (фигура 2.9).

**Смъртни случаи, свързани с наркотици: обща тенденция на намаляване, но в някои държави е отчетено увеличаване**

Употребата на наркотици е една от основните причини за смъртността сред младите хора в Европа, както пряко в резултат на свръхдоза (предизвикани от наркотици смъртни случаи), така и непряко в резултат на свързани с употребата на наркотици заболявания, злополуки, насилие и самоубийства. През 2012 г. в Европа са отчетени близо 6100 случая на свръхдоза, свързани предимно с опиоиди, което бележи спад в сравнение с данните за 2011 г. и 2009 г. (съответно 6500 и 7100 случая). Постигнатият в тази област напредък може да се обясни отчасти с увеличаването на мащаба на лечението и намаляването на вредите (напр. заместващо лечение с опиоиди). Независимо от това, за разлика от окуражителната общоевропейска тенденция, в някои държави броят на смъртните случаи поради свръхдоза остава висок или се увеличава.

Средното за Европа равнище на смъртността, причинена от свръхдоза наркотици, се оценява на 17 смъртни случая на милион души (на възраст 15–64 години), но това съотношение е придружено от големи национални вариации. В пет държави са отчетени над 50 смъртни случая на милион души, като най-високите равнища са в **Естония** (191 на милион) и в **Норвегия** (76 на милион), следвани от **Ирландия** (70 на милион), **Швеция** (63 на милион) и **Финландия** (58 на милион) (фигура 2.13)(2).

Макар че много от завършилите фатално случаи на свръхдоза все още се дължат на хероина, причинените от него смъртни случаи намаляват като цяло, докато тези, свързани със синтетичните опиоиди, нарастват в някои държави. Броят на смъртните случаи, причинени от свръхдоза, нарастват рязко (с 38%) в **Естония** през 2012 г., като това се дължи основно на фентанила и неговите производни. Неконтролираните производни на фентанила и редица други силни синтетични опиоиди (напр. AH-7921) присъстват все по-интензивно на незаконния пазар според данните от **Системата на ЕС за ранно предупреждение (EU–EWS)**.

**ХИВ: регистрирани епидемични взривове оказват отрицателно въздействие върху тенденцията в ЕС**

През последното десетилетие в ЕС е отбелязан голям напредък в борбата срещу заразяването с ХИВ сред лицата, употребяващи наркотици инжекционно, включително по-голям обхват на мерките за превенция, лечение и намаляване на вредите. При все това по най-актуални сведения ситуацията в някои държави влияе неблагоприятно върху дългосрочното намаляване на броя диагностицирани нови случаи на заразяване с ХИВ в Европа. „Епидемичните взривове на ХИВ сред употребяващите наркотици в **Гърция** и **Румъния**, както и текущите проблеми в някои **балтийски държави**, пресякоха тенденцията в Европа за намаляване на броя на новите случаи на заразяване с ХИВ поради употребата на наркотици“, се посочва в доклада.

Средният дял на поставените нови диагнози за ХИВ, дължащи се на инжекционно приемани наркотици, е 3,1 на милион души през 2012 г. В **Естония** делът на поставените нови диагнози остава висок (53,7 случая на милион през 2012 г.), докато в **Латвия** годишните стойности се увеличават от 2009 г. насам (от 34,5 случая на един милион през 2009 г. до 46,0 през 2012 г.). Броят на отчетените нови случаи на заразяване с ХИВ е 1788 през 2012 г. – малко над стойността за 2011 г. (1732), с което наблюдаваната от 2010 г. възходяща тенденция продължава (фигура 2.11). Докато през 2010 г. случаите в **Гърция** и **Румъния** съставляват малко над 2% от общия брой отчетени в ЕС нови диагнози сред заразените при инжекционен прием на наркотици, до 2012 г. тази стойност е нараснала до близо 37% (като **Гърция** отчита 42,9 случая на един милион души, а **Румъния** – 8,0 случая).

Независимо от постигнатия успех в борбата срещу предаването на ХИВ сред употребяващите наркотици в Европа вирусът все още може да се разпространява бързо в определени групи. Оценката на риска, проведена през 2013 г. съвместно от **EMCDDA** и **Европейския център за профилактика и контрол върху заболяванията (ECDC)** с цел установяване на държавите, уязвими към нови епидемични взривове на ХИВ показва, че в една трета от включените в оценката 30 държави3 са налице един или повече рискови показатели)(3). Това изисква непрекъсната бдителност и по-целесъобразен обхват на мерките за превенция на ХИВ (фигура 3.5).

**Стимуланти – стабилни или низходящи тенденции в употребата на кокаин; опасения будят метамфетамините и MDMA (3,4-метилендиокси-метамфетамин)**

Кокаинът си остава най-често използваният незаконен наркотичен стимулант в Европа, въпреки че повечето от употребяващите го лица са съсредоточени в малък брой западноевропейски страни. По предварителни данни 14,1 милиона европейци (на възраст 15–64 години) са употребявали този наркотик, 3,1 милиона от които през последната година (вж. таблица „Общ преглед“). По последни данни употребата на кокаин намалява, като 11 от общо 12 държави, провели проучвания в периода 2011–2013 г., отчитат спад в разпространението сред по-младите граждани (на възраст 15–34 години). От гледна точка на дългосрочните тенденции в употребата на кокаин спад се наблюдава в **Дания, Испания** и **Обединеното кралство** (навсякъде където са отчетени относително високи степени на разпространение), след достигнатите през 2008 г. върхови стойности (фигура 2.5). В повечето други държави се наблюдава стабилна или низходяща тенденция.

В Европа амфетамините (в това число амфетамини и метамфетамини) като цяло се употребяват по-малко отколкото кокаинът: 11,4 милиона пълнолетни граждани съобщават, че са употребявали амфетамини/метамфетамини през живота си, а 1,5 милиона – в рамките на последната година. Амфетамините са по-често използваното от двете наркотични вещества, но предлагането и употребата на метамфетамини в Европа будят нарастваща загриженост. В днешния доклад се обръща внимание на конфискациите на метамфетамини, които макар все още малко на брой и на неголеми количества се увеличават през последното десетилетие, което показва увеличена достъпност на наркотика (фигура 1.10). През 2012 г. в **ЕС** са отчетени 7000 конфискации, възлизащи на 343 кг. В допълнение към тях **Турция** и **Норвегия** съобщават за още 4000 конфискации на общо 637 кг (почти два пъти повече от конфискуваното в **ЕС** количество).

Употребата на метамфетамини в Европа, ниска в исторически план и ограничена предимно до **Чешката република** и **Словакия**, вече се разпространява (напр. в **Германия**). Тревожни са данните от Югоизточна Европа (**Гърция, Кипър, Турция**), че *пушенето* на кристален метамфетамин е ограничен, но нововъзникващ проблем, криещ риск от разпространение сред уязвимите социални групи. Освен това има данни, че *инжектирането* на метамфетамин е нова тенденция в някои големи европейски градове сред малки групи мъже, които имат хомосексуални контакти (4).

В доклада се изтъква също тревожната повторна поява на висококачествените прахообразни и таблетни форми на екстази (MDMA). Извършените конфискации и съобщенията за вредните последствия за здравето мотивираха **Европол** и **EMCDDA** да отправят предупреждение относно достъпността на съдържащи MDMA продукти с извънредно голяма сила на действие (5). **Европол** съобщава, че през 2013 г. в **Белгия** са разбити двата най-големи обекта за производство на наркотици, откривани някога на територията на ЕС, с капацитет за бързо производство на големи обеми MDMA.

**Нови психоактивни вещества – Системата на ЕС за ранно предупреждение „под нарастващ натиск“**

Според **EMCDDA** няма признаци за стихване на увеличаващите се по брой, вид и достъпност нови психоактивни вещества (НПВ или „нови наркотици“) в Европа. През 2013 г. в **Системата на ЕС за ранно предупреждение (EU–EWS)** са нотифицирани за първи път 81 нови наркотични вещества (6). С това броят на наблюдаваните от агенцията нови наркотици надхвърля 350. Съгласно оповестения днес доклад системата е „под нарастващ натиск поради обема и разнообразието от нови наркотици, които се появяват на пазара“. Близо 250 са веществата, открити през последните четири години.

Новите психоактивни вещества, непопадащи под контрола на международното право, често се продават на пазара като „легални стимуланти“ и се произвеждат с намерението да наподобяват действието на контролираните наркотици. Двадесет и девет от разкритите миналата година наркотични вещества са синтетични канабиноиди – най-голямата група, наблюдавана от **EU–EWS** в момента. Скоростта, с която досега контролираните наркотици бяха заместени с нови вещества провокира различни иновативни законодателни мерки в цяла Европа (глава 4).

Не е изключено нови наркотици да се произвеждат в нелегални лаборатории на територията на Европа. По-често обаче те се набавят легално като прахообразни субстанции предимно от **Китай** и **Индия** и внасят в Европа, където се преработват, пакетират и продават като „легални стимуланти“ или „химикали за научноизследователски цели“ или се продават директно на пазара на забранени наркотични вещества. Интернет продължава да играе основна роля в оформянето на пазара на НПВ. През 2013 г. **EMCDDA** идентифицира близо 650 уебсайта, чрез които тези вещества се продават на европейски граждани. Освен това правоприлагащите органи са изправени пред ново предизвикателство – закупуването на нови и „стари“ наркотици чрез „мрежи на тъмно“ (нелегални онлайн мрежи, позволяващи анонимна комуникация).

Обръща се подчертано внимание на признаците, че в някои държави тези вещества сега са насочени към основните сегменти на пазара на наркотици. През април 2014 г. **научният комитет на** **EMCDDA** извърши оценка на риска на четири нови наркотични вещества с особено силно и вредно действие: 25I-NBOMe, AH-7921, MDPV и метоксетамин. Те се продават като заместители, чието действие може да бъде дори по-вредно от това на наркотиците, които наподобяват: ЛСД (халюциноген), морфин (опиат), кокаин (стимулант) и кетамин (лекарство с аналгетични и упойващи свойства). Докладите от оценката на риска на четирите вещества са представени на **Европейската комисия** и **Съвета на ЕС** и въз основа на тях може да се вземат решения за контролни мерки в целия ЕС.

Обезпокоителна е появата на много силни синтетични наркотични вещества, сигнали за които са подадени в **EU–EWS**. Това обстоятелство има последици както за употребяващите, така и за правоприлагащите органи – тези вещества може да са токсични в много малки дози, като дори минимално количество от наркотика може да послужи за оформянето на множество отделни дози.

**Канабис – спорове, контрасти и противоречия**

Проучванията за обществените нагласи в **ЕС** (7) сочат, че канабисът все още е наркотикът, който поляризира общественото мнение в най-силна степен. Това допринася за оживен обществен дебат, напоследък стимулиран от настъпилите в международен план промени, засягащи механизмите за контрол на достъпността и употребата на канабис (напр. регулаторни изменения в някои щати на **САЩ** и части на **Латинска Америка**). Като цяло провежданите в Европа дискусии относно контрола върху канабиса най-често са посветени на мерки, насочени към предлагането и трафика на наркотика, а не към употребата. В продължение на почти десетилетие обаче с устойчиви темпове нараства общият брой на правонарушенията, свързани с притежанието и употребата на канабис (фигура 4.1).

Близо 73,6 милиона европейци са опитвали канабис през живота си, а 18,1 милиона през последната година. По предварителни данни 14,6 милиона европейци от по-младата възрастова група (15–34) съобщават, че са употребявали веществото през предходната година. Като цяло употребата на канабис в Европа следва стабилна или низходяща тенденция, особено при по-младите. Националните тенденции обаче изглеждат по-разнородни – за това говори обстоятелството, че от държавите, които са предоставили данни от нови проучвания, проведени след 2011 г., осем отчитат намаляване, а пет – увеличаване на разпространението в групата на употребилите канабис през предходната година (15–34 години) (фигура 2.1).

Най-големи са опасенията за здравето на европейците, които употребяват наркотика ежедневно или почти ежедневно (около 1% от европейците на възраст 15–64 години). Данните за 2012 г. сочат, че канабисът е най-често посочван като основната причина за прибягване към лечение на наркотична зависимост от постъпилите за първи път на лечение пациенти. „Липсата на систематично наблюдение в областта на спешните случаи, свързани с употребата на наркотици, е пропуск в европейските усилия за контрол на нововъзникващите заплахи за здравето“, твърди **EMCDDA**. Въз основа на ограничените данни може да се посочи, че свързаните с употребата на канабис спешни медицински случаи са задълбочаващ се проблем в някои държави, където той е широко разпространен.

**Директорът на EMCDDA Волфганг Гьотц** заключава: „Гордея се с предоставения в този доклад проникновен поглед, както към установените проблеми, така и към нововъзникващите заплахи. Надеждната информация формира ядрото на ответните реакции на Европа по отношение на проблема с наркотиците и благодарение на нея предприеманите от нас мерки са по-ефективни. Преди повече от 15 години европейските институции и държавите членки показаха огромна далновидност, като инвестираха в Система на ЕС за ранно предупреждение относно нови психоактивни вещества, която сега е световно призната. Вярвам във възможността да подсилим капацитета на системата, която многократно доказа полезността си от гледна точка на споделянето на информация и бързото реагиране на заплахи. Дълбоко съм загрижен обаче от това, че този механизъм е изложен на увеличаващ се натиск и на евентуален риск, ако не е ресурсно обезпечен в достатъчна степен.“

**Бележки**:

(1) **„*Европейски доклад за наркотиците 2014 г.: Тенденции и развития*“** (наличен на 23 езика) и **„Перспективи относно наркотиците“** (*Perspectives on drugs/PODs* — на английски език) са поместени на [www.emcdda.europa.eu/edr2014](http://www.emcdda.europa.eu/edr2014). Изложените в доклада данни са за 2012 г. или за последната година, за която има данни. Цитираните в този прес бюлетин стойности се съдържат в самия доклад. Справка за допълнителни стойности и таблици може да се направи на **Европейски доклад за наркотиците: данни и статистическа информация** (*European Drug Report: Data and statistics*) [www.emcdda.europa.eu/data](http://www.emcdda.europa.eu/data)

(2) Поради различия в практиките и методологията на отчитане е необходимо внимание при сравнение на държавите.

(3) [www.eurosurveillance.org/ViewArticle.aspx?ArticleId=20648](http://www.eurosurveillance.org/ViewArticle.aspx?ArticleId=20648)

(4) [www.emcdda.europa.eu/publications/emcdda-papers/exploring-methamphetamine-trends-in-Europe](http://www.emcdda.europa.eu/publications/emcdda-papers/exploring-methamphetamine-trends-in-Europe)

(5) [www.emcdda.europa.eu/news/2014/europol-emcdda1](http://www.emcdda.europa.eu/news/2014/europol-emcdda1)

(6) [www.emcdda.europa.eu/publications/implementation-reports/2013](http://www.emcdda.europa.eu/publications/implementation-reports/2013)

(7) <http://ec.europa.eu/public_opinion/flash/fl_330_en.pdf>